Coenonympha panphilus

Coenonympha panphilus Nymphalidae familiako tximeleta bat da. Europa eta Asian zehar eta Afrika ipar-mendebaldean aurkitzen da, baita Euskal Herrian ere.

 Taxonomia 
Lineok deskribatu zuen lehenengo aldiz 1758. urtean Systema Naturae liburuan. Hasiera batean emeari eta arrari izen desberdinak eman zitzaizkien eta Moses Harris ingeles entomologoak espezie berekoak zirela zehaztu zuen.

 Deskribapena 
Tamaina ertaineko tximeleta da, 24-30 mm arteko hegal-zabalera du. Itxura eta kolore anitzak har baditzake ere hegalen gainaldeko kolorea laranja-horixka da eta ertzetan banda grisa du. Ertza bera zuria da. Aurreko hegaletako muturretan ozelo txiki bat du. Aurreko hegalaren azpialdea laranja da eta ozelo handi bat agertzen du, atzeko hegalaren azpialdea grisa da. Normalean hegalak tolesturik izaten ditu.

Emea arra baino handiagoa izaten da eta hegalden azpialdea argiagoa izaten du.

Beldarraren kolorea berde argia da eta alboetan lerro zuri bana ditu luzetara.

 Bizi zikloa 
Helduak martxoa/apiriletik urrirarte ikusten dira, izan ere hainbat belaunaldi atera baititzake urtean. Beldarra elikatuko den landareen oinean jartzen ditu arrautzak emeak. Banan bana jartzen ditu gramineoetan (Cynosurus cristatus, Poa annua, Poa pratensis, Festuca ovina, Festuca rubra, Agrostis, Nardus stricta, Anthoxanthum odoratum, Deschampsia, Dactylis glomerata...). Negua iristerakoan beldarrak hibernatu egiten du eta udaberrian eratzen du pupa.

 Habitata 
Belardietan bizi da, itsas mailatik hasi eta 2.000 metrotako ar¡ltuera arte.

 Iruditegia 

 Erreferentziak 

 Kanpo estekak 

Kategoria:Nymphalidae
Kategoria:Euskal Herriko lepidopteroak
Kategoria:Europako lepidopteroak
Kategoria:Afrikako lepidopteroak
Kategoria:Asiako lepidopteroak
Kategoria:Lineok deskribatutako taxonak